b'\n_START_ARTICLE_\nConacul Cantacuzino-Pa\xc8\x99canu de la Cepleni\xc8\x9ba\n_START_SECTION_\nIstoric\n_START_PARAGRAPH_\nLa sf\xc3\xa2r\xc8\x99itul secolului al XVI-lea, domnitorul Moldovei, Petru \xc8\x98chiopul (1574-1577, 1578-1579 \xc8\x99i 1583-1591) a dat boierilor Ureche satul Cepleni\xc8\x9ba \xe2\x80\x9epentru 12 cai buni, da\xc8\x9bi \xc3\xaen slujba \xc8\x9b\xc4\x83rii\xe2\x80\x9d. Familia Ureche, atestat\xc4\x83 \xc3\xaenc\xc4\x83 de pe vremea lui \xc8\x98tefan cel Mare, vindea cai de ras\xc4\x83 Cur\xc8\x9bii domne\xc8\x99ti \xc8\x99i avea \xc3\xaen arend\xc4\x83 st\xc4\x83rostia Rohatinului \xc3\xaen Polonia._NEWLINE_Dup\xc4\x83 cum relateaz\xc4\x83 istoricul ie\xc8\x99ean Gheorghe Ghib\xc4\x83nescu \xc3\xaen lucrarea \xe2\x80\x9eSurete \xc8\x99i izvoade\xe2\x80\x9d (vol. II, Ia\xc8\x99i, 1907), \xc3\xaen anul 1617, domnitorul Moldovei Radu Mihnea Vod\xc4\x83 (1616-1619, 1623-1626) a dat un hrisov domnesc prin care \xe2\x80\x9evornicului Nestor Ureche, tat\xc4\x83l cronicarului Grigore Ureche i se reconfirm\xc4\x83 posesia mo\xc8\x99iei Cepleni\xc8\x9ba, toate satele din \xc8\x9bara Moldovei \xc8\x99i anume: 52 sate \xc3\xaentregi, 45 p\xc4\x83r\xc8\x9bi de sate, 17 mo\xc8\x99ii, 6 hele\xc8\x99tee, un loc de v\xc3\xa2nat, o prisac\xc4\x83, 45 f\xc4\x83lci de vie \xc3\xaen cele 19 jude\xc8\x9be ale Moldovei de pe atunci \xc8\x99i satul Cepleni\xc8\x9ba, satul Buhalni\xc8\x9ba ce este mai sus de hotarul cepleni\xc8\x9benilor, cu vad \xc8\x99i moar\xc4\x83 \xc3\xaen r\xc3\xa2ul Bahlui ce este \xc3\xaen \xc8\x9binutul H\xc3\xa2rl\xc4\x83ului\xe2\x80\x9d._NEWLINE_\xc3\x8en jurul anilor 1600-1605, vornicul Nestor Ureche a construit pe culmea dealului Cepleni\xc8\x9ba, str\xc4\x83juit de plopi seculari, o curte boiereasc\xc4\x83 \xc8\x99i un conac. Conacul avea ziduri groase \xc8\x99i era format\xc4\x83 din \xc8\x99ase \xc3\xaenc\xc4\x83peri boltite \xc3\xaen zid\xc4\x83rie, \xc3\xaentinse pe dou\xc4\x83 nivele (parter + etaj), av\xc3\xa2nd \xc3\xaen total o suprafa\xc8\x9b\xc4\x83 desf\xc4\x83\xc8\x99urat\xc4\x83 de circa 300 m\xc2\xb2. Sub cl\xc4\x83dire era o pivni\xc8\x9b\xc4\x83. Tot ansamblul de cl\xc4\x83diri era o incint\xc4\x83 fortificat\xc4\x83, av\xc3\xa2nd ziduri \xc3\xaenalte de peste 2 metri._NEWLINE_\xc3\x8en anul 1628, satul Cepleni\xc8\x9ba (cu conacul), \xc3\xaempreun\xc4\x83 cu mo\xc8\x99ia al\xc4\x83turat\xc4\x83, Buhalni\xc8\x9ba, sunt mo\xc8\x99tenite de c\xc4\x83tre cronicarul Grigore Ureche, mare logof\xc4\x83t al Moldovei \xc8\x99i fiu al vornicului Nestor Ureche. Acestea trec ulterior (\xc3\xaen 1647) \xc3\xaen proprietatea fiului s\xc4\x83u, Vasile Ureche, care la r\xc3\xa2ndul s\xc4\x83u a v\xc3\xa2ndut aceast\xc4\x83 proprietate lui Pascu Lupa\xc8\x99cu-Buhu\xc8\x99, c\xc4\x83s\xc4\x83torit cu Safta, fiica vistiernicului Iordache Cantacuzino. \xc3\x8encep\xc3\xa2nd de atunci, mo\xc8\x99ia \xc8\x99i conacul au devenit proprietatea boierilor cantacuzini. Printre proprietari amintim pe paharnicul C. Cantacuzino (pe la 1758), logof\xc4\x83tul Iordache Cantacuzino (\xc3\xaen perioada 1793-1816), vistiernicul Iordache Cantacuzino \xc8\x99i apoi Mihalache Cantacuzino._NEWLINE_\xc3\x8en jurul anului 1835, Iordache III Cantacuzino-Pa\xc8\x99canu a construit un frumos palat pe ruinele cur\xc8\x9bii boiere\xc8\x99ti pe care o ridicase aici, pe la \xc3\xaenceputul secolului al XVII-lea, marele vornic Nestor Ureche, tat\xc4\x83l cronicarului Grigore Ureche. Lucr\xc4\x83rile efectuate de ei au avut ca efecte extinderea conacului prin ad\xc4\x83ugarea unor noi camere, construirea unei intr\xc4\x83ri \xc3\xaen partea de nord a cl\xc4\x83dirii \xc8\x99i a unei bol\xc8\x9bi de tr\xc4\x83suri sprijinit\xc4\x83 pe patru coloane de piatr\xc4\x83 \xc8\x99i care avea la mijloc emblema cantacuzin\xc4\x83: vulturul bicefal. Dup\xc4\x83 cum descriu istoricii, \xc3\xaenc\xc4\x83perea cea mai spa\xc8\x9bioas\xc4\x83 avea 16 m lungime \xc8\x99i 7 m l\xc4\x83\xc8\x9bime, iar \xc3\xaen\xc4\x83l\xc8\x9bime ei era de 4 m. Camera avea un plafon zugr\xc4\x83vit \xc3\xaen culorile ro\xc8\x99u \xc8\x99i albastru. Ulterior, Mihalache Cantacuzino-Pa\xc8\x99canu, care a ref\xc4\x83cut \xc8\x99i biserica de curte, a construit casele din marea curte al\xc4\x83turat\xc4\x83._NEWLINE_Pe la mijlocul secolului al XIX-lea, conacul \xc3\xael are ca proprietar pe Constantin Cantacuzino-Pa\xc8\x99canu, participant la mi\xc8\x99carea unionist\xc4\x83 din Moldova din 1848 \xc8\x99i care fusese exilat de domnitorul Mihail Sturdza la Cepleni\xc8\x9ba ca urmare a simpatiilor sale revolu\xc8\x9bionare. \xc3\x8en anul 1857, at\xc3\xa2t mo\xc8\x99ia, c\xc3\xa2t \xc8\x99i conacul de la Cepleni\xc8\x9ba trec \xc3\xaen proprietatea ginerilor lui Mihail Cantacuzino, Panaite Bal\xc8\x99 \xc8\x99i Ion V\xc4\x83c\xc4\x83rescu._NEWLINE_Hristache D. Zarifopol preia conacul de la Cepleni\xc8\x9ba \xc3\xaen anul 1868, \xc3\xaen contul unei datorii neachitate. \xc3\x8en perioada celui de-al doilea r\xc4\x83zboi mondial, proprietarii mo\xc8\x99iei \xc8\x99i conacului de la Cepleni\xc8\x9ba au fost Hristache Zarifopol \xc8\x99i George \xc8\x99i Eliza Zarifopol cu Eliza Zarifopol, unchii lui Paul Zarifopol, cunoscutul critic literar din perioada interbelic\xc4\x83._NEWLINE_Odat\xc4\x83 cu instaurarea regimului comunist, conacul \xc8\x99i mo\xc8\x99ia sunt expropriate \xc8\x99i trec \xc3\xaen proprietatea satului. Este instalat\xc4\x83 aici o \xc8\x99coal\xc4\x83 gimnazial\xc4\x83, apoi \xc3\xaen anii \'80 aici \xc8\x99i-au avut sediul C\xc4\x83minul Cultural \xc8\x99i Biblioteca comunal\xc4\x83. \xc3\x8en aceast\xc4\x83 perioad\xc4\x83, cl\xc4\x83direa se degradeaz\xc4\x83 nemaifiind \xc3\xaentre\xc8\x9binut\xc4\x83 corespunz\xc4\x83tor. \xc3\x8en anul 1986, o parte semnificativ\xc4\x83 a conacului a fost distrus\xc4\x83 de un incendiu devastator izbucnit din cauze obscure._NEWLINE_Dup\xc4\x83 spusele primarului comunei Cepleni\xc8\x9ba din anul 2000, Ion Ungureanu, focul ar fi fost pus inten\xc8\x9bionat pentru a se acoperi o fraud\xc4\x83. \xe2\x80\x9e\xc3\x8en anul 1984, prin Prim\xc4\x83rie, s-au ob\xc8\x9binut fonduri pentru renovarea cl\xc4\x83dirii. Banii au fost cheltui\xc8\x9bi cine \xc8\x99tie de cine, \xc3\xaens\xc4\x83 cl\xc4\x83direa nu a fost renovat\xc4\x83. Dup\xc4\x83 ce s-a auzit c\xc4\x83 vine un control, s-a dat foc cur\xc8\x9bii boieresti. A ars acoperi\xc8\x99ul, \xc3\xaens\xc4\x83 de atunci cl\xc4\x83direa nu a mai fost reparat\xc4\x83, \xc8\x99i nu a mai fost func\xc8\x9bional\xc4\x83.  A fost \xc3\xaenceput\xc4\x83 o anchet\xc4\x83, \xc3\xaens\xc4\x83 a fost stopat\xc4\x83. Suspectat de izbucnirea incendiului a fost bibliotecarul, \xc3\xaens\xc4\x83 focul nu a \xc3\xaenceput \xc3\xaen bibliotec\xc4\x83, ci de pe acoperi\xc8\x99. De inim\xc4\x83 rea, bibliotecarul a \xc3\xaennebunit.\xe2\x80\x9d_NEWLINE_Conacul avea o suprafa\xc8\x9b\xc4\x83 de circa 500 metri p\xc4\x83tra\xc8\x9bi, pardoseli din stejar masiv, groase de peste 6\xc2\xa0cm, beciuri, pere\xc8\x9bi gro\xc8\x99i de aproape un metru, precum \xc8\x99i un zid \xc3\xaemprejmuitor de piatr\xc4\x83.\n_START_SECTION_\nDistrugerea conacului\n_START_PARAGRAPH_\nDup\xc4\x83 Revolu\xc8\x9bia din decembrie 1989, Conacul Cantacuzino-Pa\xc8\x99canu de la Cepleni\xc8\x9ba a fost distrus de localnici. \xc3\x8en anul 2000, istoricul Ioan Capro\xc8\x99u, profesor la Universitatea "Alexandru Ioan Cuza" din Ia\xc8\x99i, afirma c\xc4\x83 s\xc4\x83tenii au furat piatra din zidurile exterioare, \xc3\xaentinse pe o lungime de 120 de metri, pentru a le duce la biserica din sat, ca s\xc4\x83 ridice un praznicar. \xe2\x80\x9eEste o barbarie ceea ce se \xc3\xaent\xc3\xa2mpl\xc4\x83 la Cepleni\xc8\x9ba. Curtea boiereasc\xc4\x83 a c\xc4\x83rturarului Grigore Ureche, monument istoric dat\xc3\xa2nd din secolul al XVII-lea, a fost distrus\xc4\x83. Oamenii fur\xc4\x83 zilnic piatra din ziduri, \xc8\x99i m\xc4\x83 \xc3\xaentreb ce fac factorii r\xc4\x83spunz\xc4\x83tori de conservarea monumentelor istorice pentru a opri acest dezastru.\xe2\x80\x9d_NEWLINE_\xc3\x8entrebat de reporterul de la ziarul Ziua, primarul Ioan Ungureanu a confirmat faptele sesizate de profesor , el declar\xc3\xa2nd urm\xc4\x83toarele: \xe2\x80\x9e\xc3\x8en \'96, c\xc3\xa2nd am fost ales primar, pere\xc8\x9bii exteriori \xc8\x99i interiori ai cur\xc8\x9bii boierului Grigore Ureche erau \xc3\xaen mare parte distru\xc8\x99i. Oamenii au furat piatra din zidurile exterioare, \xc3\xaentinse pe o lungime de 120 de metri. Pot spune c\xc4\x83 zidurile interioare erau distruse \xc3\xaen propor\xc8\x9bie de 100%. Apoi a fost furat\xc4\x83 piatra \xc8\x99i din zidurile cl\xc4\x83dirii, at\xc3\xa2t de la parter, c\xc3\xa2t \xc8\x99i de la etaj. Acum \xc8\x99tiu c\xc4\x83 o c\xc4\x83ru\xc8\x9b\xc4\x83 a luat c\xc4\x83r\xc4\x83mida de la un co\xc8\x99 de fum al cl\xc4\x83dirii \xc8\x99i a dus-o \xc3\xaen curtea bisericii. Nu \xc8\x99tiu dac\xc4\x83 acel co\xc8\x99 de fum a c\xc4\x83zut singur sau a fost d\xc4\x83r\xc3\xa2mat de preotul din Cepleni\xc8\x9ba, Adrian Cosmincu, \xc3\xaens\xc4\x83 c\xc4\x83r\xc4\x83mida este \xc3\xaen curtea sa.\xe2\x80\x9d Preotul nu a dorit s\xc4\x83 ofere o explica\xc8\x9bie cu privire la faptul c\xc4\x83 piatra de la conac se afl\xc4\x83 \xc3\xaen curtea bisericii, afirm\xc3\xa2nd c\xc4\x83 el nu este implicat._NEWLINE_Afirma\xc8\x9biile primarului sunt \xc3\xaens\xc4\x83 confirmate de c\xc4\x83tre mai mul\xc8\x9bi s\xc4\x83teni, care spun c\xc4\x83 l-au v\xc4\x83zut pe preotul Adrian Cosmincu c\xc4\x83 a adus un tractor cu troliu de la H\xc3\xa2rl\xc4\x83u, a d\xc4\x83r\xc3\xa2mat un zid \xc8\x99i a \xc3\xaenc\xc4\x83rcat trei remorci de piatr\xc4\x83 \xc8\x99i c\xc4\x83r\xc4\x83mid\xc4\x83. De asemenea, \xc3\xaen ultimele luni \xc8\x99i al\xc8\x9bi oameni din sat au c\xc4\x83rat cu c\xc4\x83ru\xc8\x9bele moloz \xc8\x99i piatr\xc4\x83, unii dintre ei fiind prin\xc8\x99i \xc3\xaen flagrant de c\xc4\x83tre Poli\xc8\x9bia din H\xc3\xa2rl\xc4\x83u._NEWLINE_Primarul afirm\xc4\x83 c\xc4\x83 a sesizat \xc3\xaen mai multe r\xc3\xa2nduri Inspectoratul de Cultur\xc4\x83 al Consiliului Jude\xc8\x9bean Ia\xc8\x99i despre distrugerea cur\xc8\x9bii boiere\xc8\x99ti, dar o singur\xc4\x83 dat\xc4\x83 a venit (\xc3\xaen anul 1998) un reprezentant al Consiliului Jude\xc8\x9bean care i-ar fi recomandat primarului s\xc4\x83 angajeze paznici._NEWLINE_Raportul Comisiei Preziden\xc8\x9biale pentru Patrimoniul Construit, Siturile Istorice \xc8\x99i Naturale din septembrie 2009 se refer\xc4\x83 \xc8\x99i el la situa\xc8\x9bia Conacul Cantacuzino de la Cepleni\xc8\x9ba: \xe2\x80\x9eSoarta nu i se schimb\xc4\x83 nici dup\xc4\x83 1989, devenind \xc8\x9binta, ca \xc3\xaen at\xc3\xa2tea alte cazuri, unor distrugeri sistematice care continu\xc4\x83, autorii fiind chiar locuitorii satului care car\xc4\x83 material de construc\xc8\x9bie din ruinele palatului. \xc3\x8en urm\xc4\x83 cu c\xc3\xa2\xc8\x9biva ani, printre \xe2\x80\x9edestina\xc8\x9biile\xe2\x80\x9d acestor materiale, de care se putea beneficia gratuit (!), se g\xc4\x83sea \xc8\x99i biserica din sat, unde materialul era adunat pentru nou\xc4\x83 cas\xc4\x83 parohial\xc4\x83.\xe2\x80\x9d _NEWLINE_\xc3\x8en prezent, din frumosul conac mai exist\xc4\x83 doar ruine exterioare \xc8\x99i ni\xc8\x99te beciuri.'